作者:趙聞禮
標題:賀新郎
內容:池館收新雨。耿幽叢、流光幾點，半侵疏戶。入夜涼風吹不減，冷焰微茫暗度。碎影落、仙盤秋露。漏斷長門空照淚，袖紗寒、映竹無心顧。孤枕掩，殘燈炷。練囊不照詩人苦。夜沉沉、拍手相親，呆兒痴女。欄外撲來羅扇小，誰在風廊笑語。競戲踏、金釵雙股。故苑荒涼悲舊賞，悵寒蕪、衰草隋宮路。同磷火，遍秋圃。